《题春江忆别图》
元代·刘崧

渝川故人黄子雅，天机深沈好挥洒。往与范君别螺川，写图远寄螺川下。

螺川东偏呀石矼，呼吸万里之长江。江流不返客行远，何以使我愁心降。

是时春风散杨柳，十里啼莺劝人酒。肠断逢君复送君，买船夜下渝川口。

双凫俱飞今独还，为子一赋河梁篇。向来照见惜别恨，惟有明月留青天。

断矶侧岛秋毫杪，肯信离愁是中少。水生浦溆万舸集，日落天涯数峰小。

故人别来今几秋，落叶夜满城南楼。至今展卷忆旧别，对之如见春江流。

嗟君久别何能返，霜雪惊心岁年晚。一春尘土暗沾衣，千里松楸终在眼。

功名富贵复几时，林下閒人相见稀。飞鸿远征碧海外，春至亦复思南归。

人生离别岂云暂，我亦临图伤梗汎。便将高谊谢陈雷，从此深情见黄范。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。